Sagunt promou la celebració de la Nit Europea de la Investigació de la Generalitat Valenciana
29 de juny 2018

​ ![](/media/zivp4s5t/26nit-investigacio_cuerpo.jpg)  
  

Sagunt, com a Capital Cultural Valenciana, promou la celebració de la Nit Europea de la Investigació. Este esdeveniment, impulsat per la Generalitat, és la primera vegada que es portarà a terme i tindrà lloc el pròxim 28 de setembre en el Museu de les Ciències, igual que en més de 300 ciutats d'àmbit comunitari de més de 30 països.

Esta fita de divulgació científica serà una gran trobada que té com a objectiu aproximar la ciència i la investigació a la ciutadania amb el suport de les cinc universitats públiques valencianes, centres d’investigació en salut pública, el CSIC, el Consorci de Museus de la Comunitat Valenciana, les tres diputacions provincials, set ajuntaments i quatre fundacions.

A l'acte de presentació d'ahir en el Museu de les Ciències va assistir el president del Consell, Ximo Puig; el conseller d'Educació, Investigació, Cultura i Esport, Vicent Marzà; el regidor de Cultura de l'Ajuntament de Sagunt, José Manuel Tarazona; així com representants de les diverses institucions que s'han implicat en l'elaboració d’este programa de divulgació de la ciència i la tecnologia, el qual inclourà unes quaranta activitats en set municipis del territori autonòmic.

El regidor de Cultura, José Manuel Tarazona, ha destacat que Sagunt “**participarà activament en la Nit Europea de la Investigació, i com en el 2018 i part del 2019 som Capital Cultural Valenciana, la Generalitat Valenciana ens ha invitat a participar en este projecte junt a la resta d'universitats valencianes i altres entitats científiques**”. Respecte a les activitats que realitzarà Sagunt serà “**la difusió científica en l'època clàssica amb un taller de ciència que posarem en el mercat de Sagunt, així com altres activitats de divulgació científica amb associacions i entitats educatives i científiques de Sagunt, destacant en tot moment el nexe entre el patrimoni i la ciència, a més de donar visibilitat a l’activitat de les dones en el món de la ciència**”.

![](/media/31mdiw1d/26_cuerpo.jpg)  
  
 

_Science Brigdes_ és el lema de la primera Nit Europea de la Investigació Valenciana, ja que la Generalitat Valenciana vol potenciar l'establiment de ponts i connexions entre la societat i la comunitat investigadora valenciana sobre ciència, salut, patrimoni i cultura, amb l'objectiu de celebrar també l'Any Europeu del Patrimoni Cultural.

Des de 2005, la Unió Europea promou la celebració de la Nit Europea de la Investigació (European Researchers’ Night) amb la finalitat d'aproximar la figura de les investigadores i els investigadors a la ciutadania mitjançant activitats divulgatives, dinàmiques i amb un component lúdic. D'esta manera, es pretén atraure l'atenció de la societat cap a la ciència, especialment del públic jove per a fomentar vocacions per la ciència, tecnologia i la investigació. A més, la Nit Europea de la Investigació Valenciana mostra un compromís especial per a fomentar la perspectiva de gènere en la ciència, és a dir, donar a conéixer la investigació liderada per dones en el territori autonòmic.

*   [](http://www.facebook.com/sharer.php?u=https://aytosagunto.es/va/actualitat/sagunt-promou-la-celebracio-de-la-nit-europea-de-la-investigacio-de-la-generalitat-valenciana/ "Facebook")
*   [](http://twitter.com/share?url=https://aytosagunto.es/va/actualitat/sagunt-promou-la-celebracio-de-la-nit-europea-de-la-investigacio-de-la-generalitat-valenciana/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-promou-la-celebracio-de-la-nit-europea-de-la-investigacio-de-la-generalitat-valenciana/ "Linked In")
*   [](mailto:?body=https://aytosagunto.es/va/actualitat/sagunt-promou-la-celebracio-de-la-nit-europea-de-la-investigacio-de-la-generalitat-valenciana/)